रांची (रां.ए.सं.) :- अपने स्वास्थ्य के प्रति सजग और अपने नाखूनों की सुन्दरता उभारने के लिए रोज नये नये तरीके खोजने वाली महिलाओं के लिए एक खुशखबरी है कि वे सिंथेटिक नेल पालिश की जगह प्राकृतिक तत्वों से बनी नेल पालिश का उपयोग कर सकती हैं। भारतीय कृषि अनुसंधान परिषद (आईसीएआर) से जुड़े वैज्ञानिकों ने एक ऐसी नेल पालिश विकसित की है जो स्वास्थ्य के लिए हानिकारक माने जाने वाले सिंथेटिक गोंद पर आधारित न होकर लाख आधारित प्राकृतिक पदार्थों से बनायी गयी है।
आईसीएआर से जुड़े झारखंड के नामकुम स्थित भारतीय प्राकृतिक राल एवं गोंद संस्थान (आईआईएनआरजी) के वैज्ञानिकों ने अथक प्रयास के बाद लाख रेजिन से नाखूनों को खूबसूरत बनाने वाला नेल पालिश तैयार किया है। यह नेल पालिश नाखूनों को उभारता है, उन्हें सुन्दर और नर्म बनाता है। उपयोग के बाद यह बहुत जल्दी सूख जाता है और स्वास्थ्य को कोई हानि नहीं पहुंचाता है। यह भारतीय मानक ब्यूरो के निर्धारित मानकों पर खरा उतरा है। लाख के अनेक उत्पाद विकसित करने में नामकुम स्थित केन्द्र में कई सफल अनुसंधान किये गये हैं। लाख के प्रमुख उत्पादों में बार्निश भी शामिल है। केन्द्र में खाने के रंग तैयार करने के लिये सफल अनुसंधान किया है। केन्द्र द्वारा विकसित लाख के रंग को बाजार में लांच करने के लिये लम्बी प्रक्रिया से गुजरनी है।
इसे केन्द्रीय स्वाथ्य विभाग की प्रयोगशाला में परीक्षण के लिये भेजा गया था। बीआईएस से मंजूरी मिलने के बाद ही इसे बाजार में लांच किया जा सकेगा।
सिंथेटिक रेजिन आधारित नेल पालिश खाना खाने के दौरान या फिर नाखून चबाने की आदत के कारण पेट में जा सकती है। बच्चों को दूध पिलाने या खाना खिलाने के दौरान यह उनके पेट में भी जा सकती है जो स्वास्थ्य के लिए हानिकारक हो सकता है।
शारीरिक सुन्दरता के लिए फैशन जीवन का अहम हिस्सा हो गया है और इससे नेल पालिश को अलग नहीं किया जा सकता है। सुरक्षा की दृष्टि से कॉस्मेटिक में प्राकृतिक पदार्थों के उपयोग की ओर लोगों का रूझान बढ़ा है। अनेक देशों में खाद्य सामग्री में भी लाख रेसिन का उपयोग किया जाता है और इसे सुरक्षित माना जाता है।
आईआईएनआरजी ने जो नेल पालिश विकसित की है उसे नाखूनों के अलावा हाथ पैरों की अंगुलियों पर भी लगाया जा सकता है। यह नेल पालिश लम्बे समय तक नाखूनों को रंगीन बनाये रखती है।
नेल पालिश तैयार करने के लिए दो प्रकार के तत्वों का प्रयोग किया जाता है जो खनिज पदार्थों या जैविक तरीके से तैयार किये जाते हैं। आमतौर पर टाइटेनियम ऑक्साइड तथा रंगीन आयरन ऑक्साइड का उपयोग होता है। नेल पालिश में चमक के लिए नाइट्रोसेलुलोज का उपयोग किया जाता है। नेल पालिश के नाखूनों पर लम्बे समय तक टिके रहने के लिए नाइट्रोसेलुलोज में शैलक भी मिलाया जाता है। ये पदार्थ स्वास्थ्य के लिए हानिकारक हो सकते हैं।